李秀實生日
作者：周必大
朝代：宋

paragraphs: 泰陵耆舊日衰槁，白也胡爲顔色好。
何曾山林採大藥，更說方書試鴻寶。
千年鼻祖翔太清，至言八千授長生。
坐令耳孫守家法，八十鬢綠雙瞳明。
昨日人爲澹菴壽，今朝竹院笙歌奏。
二老風流總健强，盛事他時恐難又。
陛下聖德師文王，作興銳欲恢封疆。
盍歸乎來不可緩，凜凜梁棟扶明堂。